《冬日游蔡氏园次孙元忠韵》
宋代·刘挚

偶来梁宋游，得子共闲冷。杖藜古城阴，邂逅尘外境。

恍思阛阓中，喧卑真坎井。晴霜蔽阴崖，朝晖润阳岭。

田翁醉年丰，晓夕不知醒。园径迎幽寻，林屋到深静。

冻禽时自惊，古木坐移影。忆雪指寒荄，占春验枯梗。

求田计良难，旅食饱已幸。暂得酒中趣，讵须求酩酊。

短景忽催归，何时后期请。

作者简介：刘挚（公元1030——1098年），字莘老，永静东光人。嘉祐四年中进士甲科，能力出众，政绩卓越。因刘挚一生刚直不阿，正气森严，忠贞爱国，宋哲宗死后，韩忠彦为右丞相，为刘挚翻案，并给予“忠肃”称号，后被追赠为“元祐忠贤”。刘挚平生酷爱学习，治学严谨，才华横溢，他撰写的《忠肃集》曾被后人广为流传。